Rõõm päikesest ühel paduvihmasel päeval - Estonian World Review
Rõõm päikesest ühel paduvihmasel päeval
Eestlased Kanadas 18 Aug 2011 Aino MüllerbeckEesti Elu
Torontos Tartu Instituudi juures tegutseva Bibliograafia Klubi traditsiooniline suvepäev on aastaid toimunud augustikuu teisel teisipäeval vabas looduses, kas Muskokas või liikmete aedades Torontos. Aga nagu klubi juhataja dr. Jüri Daniel lausus, on klubil „ennatlike võimetega“ ürituste komitee, kes plaanitses paar kuud tagasi suvepäeva seekord pidada Tartu College’i saalis…
Väljas paduvihm, aga näe, meil päike taevas —tähendab laest rippumas, tänu klubi liikmele Suit Olvetile. Oli kuldne päike, metsalilled laudadel ja takjapuhmas eputamas laudadevahelises nelinurgas. Viimase eest võlgneme tänu Eesti Kodu elanikule Arnold Oolole, kes selle Eesti Kodu lähedasest ürgorust noppis. Hiigeltaim reisis allakirjutanu süles Tartu College’isse.
Sõõri seatud toolidel istudes kuulasime ettekandeid liikmete suviseist seiklustest. Peaarhivaar Piret Noorhani, äsja naasnud puhkus-ja tööreisilt Eestisse, manas me silme ette suviselt kauni Eestimaa. Ta kirjeldas eesti arhivaaride õppepäevi Tartumaal, Käärikul, samuti Riias toimunud rahvusvahelisi arhiivikursusi. Viimaste hälli juures oli ta kunagi olnud elavalt tegev. Ta pajatas ka toredast, eht eestilikust jaanipäevast sugulaste ja sõprade seltsis.
Jane ja Suit Olveti ettekanne hõlmas kruiisi Euroopas, külastustega Horvaatiasse, Itaaliasse, jne. Kõnelusi elustasid huvitavad fotod. Aga kõigepealt kinkis Jane Piretile kauni omakootud haapsalu räti, mille kudumiseks ta oli saanud tõuke Eesti reisidel muuseumides nähtud sallidest.
Lauda istunult tervitas klubi juhataja Jüri Daniel külalisi: Elmar Tampõld, Tartu College’i president emeritus, Aksella Lokk, klubi kauaaegne liige, nüüdseks emeritus ja sõbrad Eesti Kultuuripärandi Klubist: Hilda Truupere ja Ellen Tanner. Nautisime Master’s Buffeteria eestipärast kreeka moodi kaunist ja maitsvat külmlauda. Einetamise vaheaegadel kuulasime kõnesid. Elmar Tampõllu esitatu võiks kokku võtta järgmiselt: „Ühiskond peab mõtlema terviklikult, et kesta. Muidu närbub kultuurililleke. Ja kuhu paned sisu, kui pole koort! Näiteks olgu VEMU: Väliseesti Muuseum“. Uudis, et Elmar Tampõld on nüüdseks ka Bibliograafia Klubi liige, võeti vastu suure heameelega. Sünnipäevalastele Elmar Tampõllule ja Vello Tõule laulsime hoogsalt „Ta ee-laa-guuu!“
Aimi Zechanowitsch jutustas edukatest Lääneranniku Eesti Päevadest, kus üle poole entusiastlikust publikust ja osalistest olid mitte-eestlased ning kus eesti muusikat esitati mõlemate poolt. Menukaimaks muusikapalaks kujunes Veljo Tormise „Raua needmine“. Päevadel osales dirigendina eestlastele juba mõnda aega hästi tuntud dirigent Lonnie Cline, ühe Portlandi community college’i muusikadirektor.
Vaim virgutatud, kõht täis, meel hea — nii asusime kuiva nahaga koduteele. Tartu College’i laes säranud päikese asetasime puhkama kliimakontrolliga arhiiviruumi — ootamaks järjekordseid suvepäevi.
Piret Noorhani, Elmar Tampõld, Suit ja Jane Olvet. Foto: V. Tõu